《游云门山》
宋代·黄庶

南山州之屏，四时改颜色。
日夕太守宴，供帐减缯帛。
更求秉烛饮，图写在四壁。
烟云时藏埋，景好疑爱惜。
我官府中尘，喜与山相识。
泉石未还往，愧负苦逋责。
秋风复杖屦，持酒穷胜僻。
莓苔转苍崖，郡国在几席。
废兴赋飞鸟，牛羊自朝夕。
风物摹大句，才薄徒噤嘿。
唯作酩酊归，山月吐半璧。
沉吟又慰喜，三友添饮客。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。